**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL VIEŠOSIOS ĮSTAIGOS KLAIPĖDOS EKONOMINĖS PLĖTROS AGENTŪROS TEIKIAMŲ KŪRYBINIO INKUBATORIAUS KULTŪROS FABRIKO PASLAUGŲ ĮKAINIŲ PATVIRTINIMO“**

**PROJEKTO**

**1. Sprendimo projekto esmė, tikslai ir uždaviniai.**

Šio sprendimo projektu yra siekiama ištaisyti Klaipėdos miesto savivaldybės tarybos 2014-09-15 sprendimo Nr. T2-232 „Dėl viešosios įstaigos Klaipėdos ekonominės plėtros agentūros teikiamų Kūrybinio inkubatoriaus Kultūros fabriko paslaugų įkainių patvirtinimo“ prieduose pastebėtas technines–redakcines klaidas iki Kūrybinio inkubatoriaus Kultūros fabriko atidarymo.

Klaipėdos miesto savivaldybės taryba 2013-11-28 sprendimu Nr. T2-288 „Dėl Kūrybinio inkubatoriaus Kultūros fabriko 2014–2016 metų veiklos programos patvirtinimo“ pritarė Kūrybinio inkubatoriaus Kultūros fabriko 2014–2016 metų veiklos programai, kurioje buvo nuosekliai išdėstyti bei pagrįsti VšĮ Klaipėdos ekonominės plėtros agentūros teikiamų Kūrybinio inkubatoriaus Kultūros fabriko paslaugų įkainiai.

Savivaldybės tarybos sprendimo projektas parengtas siekiant patvirtinti įkainius bei detalizuoti atitinkamų paslaugų įkainius, numatant galimybę atitinkamas patalpas nuomoti ne visai dienai, o apibrėžtam valandų skaičiui, įvertinant, jog šių metų lapkričio mėnesį yra planuojama užbaigti Kultūros fabriko statybos darbus ir pradėti veiklą, t.y. pradėti teikti rezidavimo paslaugas. Prie projekto yra pateikiami įkainiai litais, kurie galios iki euro įvedimo Lietuvos Respublikoje dienos, ir įkainiai perskaičiuoti į eurus, taikant oficialųjį konvertavimo kursą 3,4528 Lt = 1 Eur; apvalinamas atliktas pagal matematines skaičių apvalinimo taisykles.

**2. Projekto rengimo priežastys ir kuo remiantis parengtas sprendimo projektas.**

Klaipėdos miesto savivaldybės taryba 2014-09-15 sprendimu Nr. T2-232 „Dėl viešosios įstaigos Klaipėdos ekonominės plėtros agentūros teikiamų Kūrybinio inkubatoriaus Kultūros fabriko paslaugų įkainių patvirtinimo“ patvirtino VšĮ Klaipėdos ekonominės plėtros agentūros teikiamų Kūrybinio inkubatoriaus Kultūros fabriko paslaugų įkainius, kurie buvo pateikti VšĮ Klaipėdos ekonominės plėtros agentūrai. Pasikeitus informacija buvo pastebėta techninė–redakcinė klaida, t.y. loginės žodžių junginių „valandinis įkainis“ ir „įkainis 1 valandai“ išraiškos bei aiškinimo klaida. Pagal galiojantį Klaipėdos miesto savivaldybės tarybos 2014-09-15 sprendimą Nr. T2-232 yra patvirtinti atitinkamų patalpų nuomos įkainiai 1 valandai, pvz. Vaikų renginiams su įranga 1 valandos įkainis 500,00 Lt (be PVM), nuomojant patalpą 3 valandoms mokėtina suma būtų 1500,00 Lt (be PVM). Tikrasis siekis yra nustatyti atitinkamos patalpos nuomos mokestį apibrėžtam laiko tarpui, pvz. Vaikų renginiams su įranga, kasdien nuo 10.00 val. iki 14.00 val., nepaisant to renginys truks 1, 2, 3 ar 4 valandas (maksimali trukmė 4 val.), mokamas fiksuotas nuomos mokestis 500,00 Lt (be PVM).

Išanalizuota aplinkybė, jog kino salės ir kavinės patalpų nuoma yra vykdoma konkurso būdu, įkainiai yra nustatomi konkurso būdu, dėl ko teikiamame sprendimo projekte kino salės ir kavinės nuomos įkainiai yra panaikinti.

Aptiktą techninę–redakcinę klaidą būtina ištaisyti, nes šiai dienai galiojanti žodinė išraiška lemia neproporcingai didelę paslaugos kainą, kuri neatitinka Kūrybinio inkubatoriaus Kultūros fabriko 2014–2016 metų veiklos programoje nurodyto siekio – garantuoti teisingą paslaugos kainą.

Sprendimo projektu siūloma pripažinti netekusiu galios Klaipėdos miesto savivaldybės tarybos 2014-09-15 sprendimą Nr. T2-232 „Dėl viešosios įstaigos Klaipėdos ekonominės plėtros agentūros teikiamų Kūrybinio inkubatoriaus Kultūros fabriko paslaugų įkainių patvirtinimo“, kad šiuo sprendimo projektu teikiami įkainiai neturėtų tiesioginės sąsajos su ankstesniais įkainiais, taip užtikrinant sprendimo naudojimo praktiškumą (t.y. be pakeitimų).

Projekto rengimo priežastis – planuojama Kūrybinio inkubatoriaus Kultūros fabriko statybos darbų pabaiga, rezidavimo paslaugų teikimo pradžia, euro įvedimas Lietuvos Respublikoje nuo 2015 m. sausio 1 d. ir techninės–redakcinės klaidos ištaisymas.

Sprendimo projektas parengtas vadovaujantis Euro įvedimo Lietuvos Respublikoje įstatymu, Nacionaliniu euro įvedimo planu, patvirtintu Vyriausybės 2013-06-26 nutarimu Nr. 604 „Dėl Nacionalinio euro įvedimo plano bei Lietuvos visuomenės informavimo apie euro įvedimą ir komunikacijos strategijos patvirtinimo“, Klaipėdos miesto savivaldybės pasirengimo euro įvedimui Lietuvos Respublikoje priemonių planu, patvirtintu Klaipėdos miesto savivaldybės administracijos direktoriaus 2014-07-31 d. įsakymu Nr. AD1-2311 „Dėl Klaipėdos miesto savivaldybės pasirengimo euro įvedimui Lietuvos Respublikoje priemonių plano patvirtinimo ir koordinatoriaus paskyrimo“.

**3. Kokių rezultatų laukiama.**

Bus pašalinta techninė–redakcinė klaida, patvirtinti aiškūs VšĮ Klaipėdos ekonominės plėtros agentūros teikiamų Kūrybinio inkubatoriaus Kultūros fabriko paslaugų įkainiai litais bei nustatytų įkainių litais perskaičiavimas į eurus, tokiu būdu tinkamai pasirengiant euro įvedimui Lietuvos Respublikoje.

**4. Sprendimo projekto rengimo metu gauti specialistų vertinimai.**

Nėra.

**5. Išlaidų sąmatos, skaičiavimai, reikalingi pagrindimai ir paaiškinimai.**

Žiūrėti pridedamus dokumentus.

**6. Lėšų poreikis sprendimo įgyvendinimui.**

Nėra.

**7. Galimos teigiamos ar neigiamos sprendimo priėmimo pasekmės.**

Teigiamos pasekmės – pagal Lietuvos Respublikos teisės aktus pakeistas Klaipėdos miesto savivaldybės tarybos sprendimas. Neigiamos pasekmės – nenumatomos.

PRIDEDAMA. VšĮ Klaipėdos ekonominės plėtros agentūros teikiamų Kūrybinio inkubatoriaus Kultūros fabriko paslaugų įkainių litais bei eurais lyginamieji variantai.

|  |  |
| --- | --- |
| Tarptautinių ryšių, verslo plėtros ir turizmo skyriaus vedėja | Eglė Deltuvaitė |